Hankey-plaasaanval: 'Ek sal sy gesig nooit vergeet' | Maroela Media
Hankey-plaasaanval: 'Ek sal sy gesig nooit vergeet'
Sebenzile Simane (32), 'n voormalige plaaswerker, verskyn in die hooggeregshof in Port Elizabeth. (Foto: Raahil Sain/ANA)
'n Ma van drie wat voor haar dogter verkrag is tydens 'n plaasaanval naby Hankey in die Oos-Kaap, sê sy sou nie haar aanvaller verkeerdelik kon identifiseer nie aangesien sy nie sy gesig sal kan vergeet nie.
Die 44-jarige vrou is Woensdag in die hooggeregshof in Port Elizabeth onder kruisondervraging geneem nadat sy gister begin getuig het.
Haar man was die aand van die aanval, 23 Maart 2018, nie tuis nie aangesien hy op 'n jagtog was. Sy en hul drie kinders was alleen tuis.
Sebenzile Simane (32) het skuld ontken op 'n string aanklagte wat insluit huisbraak, roof, menseroof, ontvoering, verkragting, poging tot verkragting, die feit dat hy 'n kind gedwing het om 'n seksuele oortreding te aanskou, poging tot moord, die onwettige besit van 'n vuurwapen en ammunisie asook roof met verswarende omstandighede.
Volgens Simane se prokureur dring Simane daarop aan dat hy nie die man is wat die gesin aangeval het nie en dat die vrou hom verkeerdelik uitgewys het. Hy het egter erken dat hy met die vrou se bankkaart geld by 'n OTM onttrek het nadat beeldmateriaal deur die polisie bekom is.
Simane beweer 'n vriend het die vrou se bankkaarte vir hom gegee. Hy beweer hy het geld getrek en toe die kaarte vir die vriend teruggegee.
"Ek het vir hierdie man my bankkaarte gegee en het persoonlik vir hom my PIN-kode gegee," het die vrou egter volgehou.
Die vrou het vroeër getuig hoe sy R600 uit haar handsak gehaal en vir die aanvaller gegee het en met hom na 'n OTM gery het nadat hy nie haar voertuig aan die gang kon kry nie.
"Hy was so naby aan my, ek sal nooit sy gesig kan vergeet nie." Die vrou het getuig die grootste trauma wat sy ervaar het, was in die tyd toe Simane by haar en haar drie kinders was.
Tydens haar getuienis Dinsdag het die vrou vertel hoe sy geskiet is en toe verkrag is. Die aanvaller het hulle almal vasgebind en toe glo na die kinders gedraai en gesê hy gaan hul ma verkrag en hulle gaan moet kyk.
Volgens die vrou het sy hom gesmeek om haar nie voor haar kinders te verkrag nie waarna hy haar na die slaapkamer gesleep en op haar bed verkrag het. Nadat Simane haar glo verkrag het, het hy na bewering haar een dogter gaan haal en haar langs haar ma op die bed laat sit. Hy het toe glo gedreig om haar ook te verkrag.
"Ek het net geskree: Moet haar asseblief nie verkrag nie, sy is te jonk. Sy is net 12 jaar oud, dis nie moontlik nie. Moet haar asseblief nie verkrag nie." Die vrou is hierna glo voor haar dogter verkrag. "Hy het seker gemaak sy sou kyk, al het sy probeer wegkyk."
Die vrou het ook Woensdag getuig dat die polisie haar by die Humansdorp-hospitaal se verkragtingsentrum wou laat ondersoek. "Die hospitaal was chaoties, daar was bloed oral." Sy is later na 'n private hospitaal geneem.
Hankey-plaasaanval In die nuus Oos-Kaap
Hoe baie haat en wreedheid kan iemand in hulle he om so iets te wil doen? Dis asof die.mensdom net al hoe erger word.
Baie sterkte aan die gesin????
Ek weet wat met hierdie ou sou gebeur as ek hom in die hande kon kry. Wat hierdie arme vrou moes deurmaak kan min van ons ons seker indink.
Dis liggies uit gedruk. Hys nie vloekwoorde waardig nie..ek haat met rede..as ek meer sê gaan ek tronk toe, en hel toe.